Page:Catriona (1893).djvu/184

 service! There he sat on his dowp, an' cawed the shuttle and smiled like creish.

"God be guid to us," says Tam Dale, "this is no canny!"

He had jimp said the word, when Tod Lapraik cam to himsel'.

"Is this you, Tam?" says he. "Haith, man! I'm blythe to see ye. I whiles fa' into a bit dwam like this," he says; "its frae the stamach."

Weel, they began to crack about the Bass and which of them twa was to get the warding o't, and by little by little cam to very ill words, and twined in anger. I mind weel, that as my faither and me gaed hame again, he cam ower and ower the same expression, how little he likit Tod Lapraik and his dwams.

"Dwam!" says he. "I think folk hae brunt for dwams like yon."

Aweel, my faither got the Bass and Tod had to go wantin'. It was remembered sinsyne what way he had ta'en the thing. "Tam," says he, "ye hae gotten the better o' me aince mair, and I hope," says he, "ye'll find at least a' that ye expeckit at the Bass." Which have since been thought remarkable expressions. At last the time came for Tam Dale to take young solans. This was a business he was weel used wi', he had been a craigsman frae a laddie, and trustit nane but himsel'. So there was he hingin' by a line an' speldering on the craig face, whaur its hieest and steighest. Fower tenty lads were on the tap, hauldin' the line and mindin' for his signals. But whaur Tam hung there was naething but the craig, and the sea belaw, and the solans skirling and flying. It was a